
Charlene Sands

Fallende stjerne

Oversatt av Katja Karlsen

MINISERIE: BRØDRENE TREMAINE


De er de villeste brødrene i Texas! Fester, rodeo og raske biler er en del av hverdagen. Men under det ytre skjuler det seg en lengsel etter noe mer. Dette er del to i den nye, fartsfylte miniserien Brødrene Tremaine. 

Charlene Sands skriver romantiske historier som utspiller seg i den amerikanske vesten. Hun har mottatt en rekke utmerkelser for bøkene sine og er en sann ekspert når det kommer til romantikk – hun er gift med high school-kjæresten! Sammen har paret to voksne døtre og fire barnebarn. På fritiden liker hun å lese, drikke cappuccino, se på film og sykle med ektemannen.


Til min skjønne datter Nikki, med all min kjærlighet.

Du fortjener alt det gode og fantastiske i livet!

Gratulerer med dagen!


1

«Skal vi virkelig gjøre det?» spurte Gianna den pene, kjepphøye Gage Tremaine. Hun satt på en verandastol vendt mot den velstelte Tremaine-eiendommen og kunne nesten ikke tro at hun hadde gått med på å spille Gages nye kjærlighet. Den falske forloveden hans til countrystjernen fikk livet sitt på rett kjøl igjen.

«Har du en kjæreste eller noen som kommer til å protestere?»

«Bare … eh, nei. Ikke for øyeblikket», sa hun stille.

«Da tror jeg vi gjør det», sa han på den slepende texasdialekten som fansen elsket. «Jeg liker ikke å innrømme det, men du er den perfekte kandidaten. Du er utenfor rampelyset og har et veldig hederlig yrke. Du er smart, rakrygget og en god venn av familien.»

Hun var alt det der, men det å høre Gage si det fikk det til å virke så … uinspirerende.

«Men jeg er neppe din type.» Hun var ikke det. Hun var ikke fiks og trendy. Hun hadde håret i en bustete knute på toppen av hodet og så nærmest ingenting uten briller.

«Antyder du at du er altfor intelligent for meg, professor Marino?» Gode gud. Nå begynte han med det. Iblant var hun ikke sikker på om hun egentlig likte Gage engang. Han ertet henne alltid for at hun var smart. Hun hadde vært mye sammen med Tremaine-familien i oppveksten, og for å være ærlig hadde Gage vært en torn i øyet for henne. Men så pleide han å smile og si at han ikke mente det, og hun pleide å tilgi ham.

«Du vet jo at jeg er det.»

Han smilte bredt. «Sant nok.»

De vakre blå øynene hans mørknet, og han ble alvorligere. «Jeg vet det er mye å be om. Men jeg er i en vanskelig situasjon, og Regan Fitzgerald, manageren min, fant på denne lille planen for å blidgjøre pressen. Jeg liker det heller ikke, men jeg må reparere imaget mitt. Jeg har holdt på med dette lenge, og jeg er ingen engel, men jeg er heller ikke så ille som folk skal ha det til. Platesalget har sunket litt.»

«Og så må du dra i land den filmrollen i Søndag i Montana.»

«Bad boys får ikke hovedrollen i en familiefilm.»

«Jeg forstår. Men … men det må da finnes haugevis av jenter som har lyst til å leke familie med deg selv om det bare er et spill for galleriet.»

«Jeg stoler ikke på andre enn deg», sa han oppriktig. «Får de nyss om dette, kan det ødelegge helt for meg.»

«Virkelig?» Hadde han så stor tro på henne? Tja, han burde jo ha det. Hun kom aldri til å svikte en Tremaine. De var nærmest som familie å regne og hadde kjent hverandre i flere tiår. Moren hennes og Rose Tremaine, moren til Gage, hadde vært som søstre. Rose hadde vært til enorm hjelp da moren var blitt syk. Hun hadde hjulpet til med å betale behandlingen som en ung professor ved Fairmont-universitetet ikke hadde råd til.

Rose hadde holdt hånden til moren hennes da hun sovnet inn.

«Ja, ifølge Regan vil alt bli ødelagt om det kommer for en dag at jeg er liksomforlovet, spesielt etter alle de andre skandalene det siste året.»

«Du har hatt ganske mange», sa hun diskré. Nærmere bestemt tre, og hver gang hadde Gage en god forklaring på det som hadde skjedd. Han havnet i overskriftene, og ofte kom mediene med løgner om den attraktive ungkaren med den dype, sexy stemmen som fikk kvinnene til å gå av skaftet. Selv hun måtte innrømme at Gage hadde et enormt talent. Og hun var ikke noen fan av countrymusikk engang. «Du døde jo nesten sist gang.»

Gage løftet hånden til halsen og rørte forsiktig ved såret, som fremdeles var synlig etter barbråket der en knust flaske hadde lagd en flenge i halsen hans. «Ikke minn meg på det. Jeg lærte leksen min da.»

«Ikke forsøk å redde en jomfru i nød?»

«Ikke bland deg inn når ei jente krangler med kjæresten. Men til mitt forsvar var det jeg så i baren, en full cowboy som mishandlet en kvinne.»

Ut fra det Gage fortalte, blødde han fra halsen, de andre i bandet var fullstendig forslåtte og baren rasert. Til alt overmål hadde jenta forsvart den voldelige kjæresten sin istedenfor å ta parti med Gage. Det endte med at han fikk skylden for å ha begynt slåsskampen og måtte betale for alle skadene. Det var bilder av ham over hele forsiden på alle tabloidavisene, noe som svertet omdømmet hans enda et hakk.

I de to andre skandalene var det ingen vold involvert, men navnet hans hadde blitt trukket gjennom søla. Det å være utro mot kjæresten – og dytte en nyhetsjournalist i bakken da han spurte om det – var hverken måten å skaffe seg venner eller få god omtale på. I begge tilfeller bedyret Gage sin uskyld, men det spilte ingen rolle. Paparazzifotografene slukte det rått.

Rose kom ut med et brett med iste og kjeks. Tankene til Gianna for tilbake til en annen og lykkeligere tid. Da moren og Rose satt og drakk iste på den samme terrassen.

Hun fikk klump i magen. Det var fremdeles veldig nytt for henne å ha mistet moren.

«Få deg litt iste, Gianna. Gage, skjenker du i til henne?»

«Klart det, mamma.» Han reiste seg og så opp fra brettet. «Det er jo bare to glass her.»

«Ja, jeg skal la dere to få snakke litt. Det er ikke noe problem hvis du ikke vil være med på det, Gianna.» Rose klemte armen hennes lett. «Jeg vet det er mye å be deg om, skatt.»

«Hør her, når vi er på reise, lover jeg at vi alltid bestiller suite med to rom. Og du får massevis av tid til å forske», sa Gage.

«Og det er bare en måned, ikke sant?»

«Seks eller sju uker», sa han. «Lenge nok til at jeg rekker å møte til noen avtaler vi allerede har fastsatt og å sikre meg filmrollen.»

Altså mesteparten av sommeren. «Hva skjer etter det?»

«Tja, det har vi ikke helt funnet ut av ennå. Men når sommeren er over, må vel du begynne å undervise igjen, ikke sant?» spurte han.

Hun nikket.

«Og forhåpentligvis blir historien vår glemt litt etter litt hvis det ikke oppstår flere rykter eller skandaler. Vi kan ha et diskré brudd en eller annen gang i fremtiden.»

«Fremtiden? Hvor lenge snakker vi her?»

Gage trakk på skuldrene. «Spiller det noen rolle?»

Rose så strengt på sønnen. «Selvfølgelig spiller det en rolle. Gianna kan ikke sette livet på vent i evigheter.»

Det at han antok at hun ikke hadde noe liv, eller kjærlighetsliv, ved siden av undervisningen, gjorde henne urolig. Hun var da ute på date av og til. Greit, bare når venninnen Brooke sendte henne på blind date. Hun følte jo en sterk hengivenhet overfor Timothy Bellamy, en historieprofessor ved universitetet. Men så langt hadde de bare hatt et par kaffeavtaler. Ingen gnister der ennå, men hun sørget over moren sin og fokuserte på karrieren – hun var ikke særlig innstilt på gnister.

«Beklager, riktig.» Han klødde seg i skjeggstubbene på kjeven.

Rose smilte søtt. «Hvis du finner ut at du ikke vil gjøre dette, har alle forståelse for det. Du vil uansett alltid være en del av denne familien.»

«Takk, Rose. Det betyr mye.»

Rose kysset henne på kinnet og gikk.

Hun snudde seg mot Gage. «Moren din får meg alltid til å føle meg så velkommen.»

«Hun elsker deg, Gianna.»

«Hun savner mamma nesten like mye som jeg.»

«Ja, moren din var innmari ålreit.»

«Hun var fan av deg også, selv før du ble kjent.» Selv om Gianna ikke kunne begripe hvorfor. «Jeg kan fremdeles ikke fatte at hun er borte.»

Gage nikket. Han satt og så ut på landskapet foran seg. Han var ikke alltid kjepphøy og selvgod. Innimellom var han hyggelig. Hun skyldte Tremaine-familien å være lojal, og dette ville være én måte å gjengjelde godheten deres på. Kanskje ville det å hjelpe Gage få tankene litt vekk fra sorgen.

«Jeg er elendig til å lyge», buste hun ut med.

«Mesteparten av det vi sier, kommer til å være sant. Vi er barndomsvenner, og vi ble kjent med hverandre på nytt i sommer. Og vi innså at følelsene vi hadde for hverandre …»

«Etter at du ble skadet i slåsskampen?»

«Det funker. Du er ikke så dårlig til å lyge likevel»

«Jeg er en problemløser, Gage. Ikke en løgner. Vi må tenke ut dette før offentligheten ser oss sammen.»

«Så da er du sikker, da?»

Hun nikket, på ingen måte sikker, men hun hadde ikke tenkt å si nei til å hjelpe en Tremaine. «Når forlover vi oss?»

Gage smilte bredt. Han var altfor pen og talentfull, rene suksesshistorien, som av en eller annen grunn måtte late som om han var forelsket i henne.

Han skulle få prøve seg på skuespillerkunsten. Han klarte seg nok fint.

Men ville hun klare seg?

*

«Du vet at den siste personen som bodde her i gjestehuset, endte med å forelske seg i min bror Cade», sa Lily til Gianna.

I årenes løp hadde Gianna bodd på eiendommen mange ganger, av og til i hovedhuset, av og til her i gjestehuset. «Jeg har møtt Harper. Hun passer veldig godt til Cade. Og omvendt.»

«Jeg er glad for at jeg hadde en finger med i spillet. Selv om det ikke var med vilje. Hvem vet hva som kommer til å skje mellom deg og Gage?» Lily smilte bredt til henne, og Gianna måpte.

«Ingenting kommer til å skje mellom meg og Gage, Lily. Han er … ikke min type.»

«Vet du hva som er din type?»

«Nei. Jo. En som liker kunst, historie og filosofi.»

«Å, ikke en som synger for føden og har kvinner som tilber ham, altså?»

Gianna himlet med øynene. «Jeg blir ikke imponert av sånt.»

Lily virket ikke overbevist. «Gage kan være sjarmerende, jeg bare nevner det. Det kan hende han overrasker deg.»

«Jeg er forberedt på å takle Gage. Når den tid kommer.»

«Den tiden kan komme fortere enn du tror. Det er én uke igjen til familiens store 4. juli-feiring. Det er da Gage har tenkt å fortelle at dere har forlovet dere.»

Dette begynte å bli litt for ekte. Om en ukes tid ville det lille skuespillet deres begynne, og en del av henne var glad for å bli distrahert. Det ville holde sorgen i sjakk, men en større del av henne kjente på uro. Gianna reiste seg og gikk bort til det fasettslipte vinduet, der hun fikk se speilbildet sitt i ruten. Hun så en sørgende kvinne med blek lysebrun hud, kjedelige klær og briller med tykk innfatning. Hun sank sammen i skuldrene og snudde seg mot Lily. «Tror du noen kommer til å tro på at Gage og jeg er forelsket?»

«Gage vil overbevise dem.»

Men Gianna trengte å føle seg sikker på at hun kunne få dette til. «Lily? Jeg tror jeg trenger hjelp fra deg.»

«Med?»

«Du er interiørdesigner og ganske god. Men har du noen gang jobbet med eksteriør?»

«Ja, innimellom. Jeg har omarbeidet og renovert patioer og verandaer og slikt.»

«Menneskelige eksteriør, mente jeg?»

Lily kikket på henne. «Du vil ha en makeover?»

«Nei, jeg vil ikke ha en makeover, men jeg tror det er nødvendig. Det blir ikke lett å late som, spesielt ikke siden jeg ikke passer inn i Gage sin verden. Men hvis jeg i hvert fall ser ut som jeg gjør det, blir det kanskje lettere for meg.»

Lily tok en rask vurdering av henne. Gianna tok av seg brillene og begynte umiddelbart å myse.

«Har du prøvd kontaktlinser?»

«Ja, men de irriterer øynene mine.»

«Ansiktet ditt kler faktisk briller. Du trenger ikke kontaktlinser. Og for å være ærlig er du ganske så vakker, Gianna. Du behøver bare å fremheve de beste trekkene dine bitte litt. Og kanskje fornye klesskapet.» Lily smilte.

«Så du er villig til å gjøre det?»

«Selvfølgelig. Du vil nok bli forundret over hvor mye litt sminke og ny frisyre kan ha å si. I morgen drar vi til frisøren så du får deg en hårklipp og noen pene striper i det tykke håret ditt. Og så drar vi på shopping.»

«Takk, Lily.»

«Bare hyggelig. Men Gage forventer ikke at du skal gjøre alt dette.»

«Jeg gjør det ikke for ham, Lil. Jeg gjør det for meg selv.»

Hvis hun skulle gå inn i rollen, var det jo best å gjøre det ordentlig.

Gianna gjorde aldri noen ting halvveis.

*

Gage sto utenfor døren til gjestehuset og skulle til å banke på. Han var ikke klar for denne daten – en tur til byens isbar. Han hadde trodd han ville få noen dager til på seg før rollespillet skulle begynne. Slik han så det, var det ikke nødvendig, men manageren hans, Regan, tenkte annerledes. Dere trenger å bli sett offentlig noen ganger før dere faktisk forlover dere. Da virker det mer realistisk.

Han var ikke enig, men Regan visste å få ham ut av kniper – det var hun ekspert på – og han hadde endelig begynt å høre på henne.

Så nå hadde han blitt lurt til å gå på en første date med Gianna. Han fikk være glad han hadde overbevist henne mens de var på telefonen. Hun gjorde ham en stor tjeneste. Ingen av dem ville gjøre dette, men det måtte jo se ut som forholdet deres utviklet seg naturlig.

Han banket på døren mens han prøvde å få til noe som lignet et smil. Han ventet i nesten et minutt, så banket han på nytt.

Til slutt åpnet døren seg, og Gianna kom til syne.

Han trodde i hvert fall det var Gianna. Wow. Jo da, det var henne. Hva fanken? Håret var klippet til skulderlengde, delt med sideskill og farget kastanjebrunt. Briller med tynn innfatning fremhevet de vakre lysegrønne øynene hennes. Hun hadde på seg en ermeløs denimkjole med knyting i nakken, som avslørte et glimt av en imponerende kløft. Hadde Gianna kløft?

Det var et rosenskjær i den lysebrune huden hennes, og han var usikker på om det skyldtes den umiddelbare reaksjonen hans. Han mønstret henne fra topp til tå og så sandalene som viste frem tånegler med blekrosa neglelakk.

«Du stirrer», sa hun.

Han gjorde det. Han klarte ikke å ta øynene fra henne, og det var ikke bra. Han likte ikke den umiddelbare tiltrekningen som gjorde at han mistet pusten. Gianna var … praktfull.

Det var ikke dette han hadde sett for seg. Han hadde ikke reagert slik på en kvinne på mange år. Gianna var forbuden frukt, og det ble han nødt til å huske på. Hun var som familie, ei jente han hadde kjent i årevis, datteren til morens bestevenninne. Attpåtil sørget hun og var sårbar akkurat nå.

«Hva har du gjort?» Det var hans spontane reaksjon på det tiltrekkende utseendet hennes. Han ble helt satt ut.

«Ingenting», sa hun tvert.

«Skolelys, du har jo gjort noe.»

«Suppehue, jeg trodde du skulle ta meg med ut for å spise is?»

Det rykket i munnen hans, men han holdt smilet tilbake. Merkelig nok gjorde det ham trygg at de brukte kallenavnene fra barndommen. Da de var barn, pleide han å leke med henne hvis han ikke hadde noe bedre å foreta seg. Riktignok hadde han plaget henne, men Gianna krøp aldri sammen. Niks, hun var for rask, for smart til å la ham få overtaket. «Jeg skal det. Klar til å dra?»

Den eneste måten å overtale henne til å bli med ut på i kveld, var å ta henne med til Triple Scoop, den beste isbaren i Juliet. Om han ikke husket feil, kunne hun fortære tre kuler uten å blunke.

Hun nikket. «La oss få det overstått.»

Han var fullstendig enig, men likevel sved det å høre henne si det.

Han åpnet døren på passasjersiden for henne, og da hun slengte seg inn i setet, fikk han et glimt av de solbrune bena hennes. Hun tok ham i å se, og han lot som ingenting. Han klatret inn, startet motoren på sin mørkeblå Aston Martin og suste av gårde.

Da de var kommet halvveis inn til byen, tittet Gage bort på Gianna. «Jeg klager ikke, altså, men hvorfor gjorde du det?»

Hun snudde seg vekk og stirret ut av vinduet. «Virker som du klager.»

«Har du tenkt å svare på spørsmålet mitt?»

Hun sukket tungt. «Jeg veide for og imot og kom frem til at hvis vi skal ha folk til å tro at vi er sammen, så må jeg passe inn i rollen. Jeg fikk litt hjelp av Lily.»

«Lily gjorde en god innsats.»

«Var det der skjult kritikk?»

Det rykket i leppene hans igjen. Hun hadde gjort det klart – hun hadde ikke kledd seg for å imponere, i hvert fall ikke ham. Det var et gjennomtenkt trekk fra hennes side, for at den lille planen deres skulle fungere. «Du ser veldig fin ut, Gianna.»

Det var årets underdrivelse.

«Takk», svarte hun.

Da de var kommet til byen, parkerte han bilen to kvartaler unna isbaren, og Gianna tittet nysgjerrig på ham. «Hvorfor parkerer vi her?»

«En liten gåtur er bare fint.»

«Regans idé, sikkert? Slik at flere folk kan se oss sammen?»

Han ga henne ikke gleden av å svare, for hun hadde rett, og han mislikte å innrømme det. «Vanligvis plager ikke byfolka meg noe særlig, men det kan sikkert endre seg når jeg blir sett med deg ved armen.»

Han gikk ut av bilen, åpnet bildøren for henne og hjalp henne ut.

Hun smøg hånden sin inn i hans, og de spaserte nedover gata hånd i hånd.

Et par kvinner kom ut fra en undertøysbutikk og stoppet for å glane. De tok frem telefonene sine i full fart og knipset bilder av Gage og Gianna. En dame nærmet seg og ba om en selfie.

«Klart det, la oss få med Gianna på bildet også», sa Gage.

Kvinnen nølte ikke. «Ok.»

Hun tok et bilde av alle tre og takket dem mens hun nok undret seg over hvem Gianna var. Snart ville forhåpentligvis alle vite det. Gage tok Gianna i hånden igjen og fortsatte.

Han ble stanset to ganger til av fans som ville ta bilder før de gikk inn i den fulle isbaren. «Ingen tvil om at de bildene vil være over hele internett på under to timer», hvisket Gianna. «Jeg antar at Regan vet hva hun snakker om.»

«Jepp, hun gjør som regel det.»

*

Gianna satt rett overfor Gage ved det runde kafébordet og førte tungen over den øverste av de tre iskulene. Hun følte seg forlegen siden minst ti-tolv par med øyne sendte blikkene sine i hennes retning. Gage hadde allerede skrevet fire autografer til oppspilte jenter. De drøyde med å gå, og ikke før han vinket til dem og sa: «Ha det», føk de bort til sitt eget bord igjen og skrev så fort tomlene bare klarte på mobiltelefonen.

«Jøss, er det bestandig slik som dette?» spurte Gianna.

«Dette er ingenting», sa Gage. «Noen ganger må jeg løpe for livet.»

«Du tuller vel nå?»

Han ristet på det pene hodet sitt.

«Førtiåringene er verre enn disse barna. De vil ha en del av meg som jeg ikke er villig til å gi.»

«Som hva?» Hun slikket på isen sin igjen. Iskrem var hennes svakhet.

«De prøver å rive av meg klærne. Og berøre steder de ikke har noe med å berøre.»

«Gjør de virkelig det?» Hun var sjokkert.

«Konsertene er verst. Spillestedene stiller med sikkerhetsvakter, men av og til kommer noen seg forbi dem. Det er derfor jeg trenger livvakt.»

«Hvor er han nå, da?»

«Han får fri når jeg er hjemme i Juliet. Som jeg nevnte, er ikke byfolka så pågående. De lar meg stort sett leve i fred.»

«Godt å høre.»

«Det kommer til å endre seg på den fjerde. Regan har bedt alle journalistene om å komme. Da blir det hett.» Blikket hans gled ned til munnen hennes idet hun slikket på iskula. «Du koser deg skikkelig nå.»

Blikket hans gjorde henne nervøs. «Favoritten min.»

«Husker det.»

«Du er kjip som ikke kjøpte den med tre kuler.»

Helt uberørt slikket han på sin ene kule. «Vent litt», sa han og stakk hånden i lommen. «La oss få tatt et bilde av dette. Vår første date.»

«Sikkert lurt å dokumentere det.»

«Ja», sa han og nikket. «Det var det jeg tenkte på.»

Hodet hans kom nærme nok til at hun kunne kjenne duften av ham – noe dyrt og veldig maskulint. «Smil», sa han.

Det gjorde hun, og han knipset bildet.

«Det er perfekt», sa han og smilte kjempebredt.

«La meg få se.»

Han rakte henne telefonen. Hun kastet et raskt blikk på bildet og gispet. «Du!»

Gianna smilte på bildet, men munnen var tilgriset av bringebærsaus. Hun så ut som en tiåring, og følte seg som en også. Hun tok en serviett, tørket munnen og krøllet den så sammen og kastet den på ham. «Du endrer deg aldri.»

Han tok imot servietten og smålo. «Sånn går det når du kaller meg, av alle mennesker, kjip.»

Hun slettet det og fikk så øye på noen bilder av ham sammen med bandet. Noen av dem var tatt mens han sto på scenen. Hun så for seg fansen stå og synge sammen med ham, og at de kunne alle tekstene utenat.

Det var dette han prøvde å beholde. Det var dette han prøvde å verne om. Han var ikke bare en fersk countrysanger med noen få hitlåter. Han var en egen merkevare, som sørget for jobb til utallige scenearbeidere og andre leverandører, produsenter og musikere.

Hun ga tilbake telefonen og var mer alvorlig nå. «Det er ikke pengene det dreier seg om, er det vel? Det er ikke derfor vi gjør dette.»

«Det har aldri vært det.»

Han var rik gjennom arv. Familien hans var en av de mest velstående i hele Texas. Men hun så ikke for seg Gage på et kontor, der han gikk gjennom protokoller og regneark. Gage var en friere sjel enn som så. Han hadde talent og elsket det han levde av. Han ønsket selv å bestemme når karrieren var over, ikke omvendt. Og selv så tåpelig det virket å ha en liksomforlovede, så forsto hun hvorfor han hadde tydd til dette knepet.

«Jeg vet det,» sa hun.

«Gianna, av og til forstår du meg bedre enn noen andre.»

«Er det grunnen til at du alltid plaget meg?»

Han heiste på skuldrene mens han tenkte over det. «Du var den eneste jeg ikke klarte å lure. Skal jeg være ærlig, gjorde det meg litt forbannet.»

Han gjorde henne mektig irritert innimellom, men hun lot ham aldri få se det. «Nå er vi voksne og kan legge fra oss det dumme spillet om hvem som er best. Vi har et mål for øye og burde holde oss til det, Gage.»

«Hva er gøy med det, da?»

«Ingenting ved dette er gøy for meg.»

Smilet hans visnet, og gleden i ansiktet forsvant.

Hun skulle ikke drive og minne ham på det, men hun gjorde ham jo en stor tjeneste. Det å skulle tåle den uutholdelige Gage Tremaine hele sommeren var ikke noe hun så på som gøy.

De spiste opp isen, og Gage rakte henne hånden da det var tid for å dra. Han holdt godt i hånden hennes og kysset henne deretter på kinnet, et lett lite kyss, men som fortalte alle de nysgjerrige øynene i isbaren at hun var hans, og omvendt.

Og det kysset kom fullstendig overraskende på. Det prikket i ansiktet der leppene hadde berørt huden hennes. Den diskré berøringen og måten han hadde sett på henne på da hun hadde åpnet døren til gjestehuset, bekymret henne. For hun hadde kjent det gnistre og syde inni seg. Et øyeblikk.

Gianna gikk med en hemmelighet, en som sikret at hun ikke ville falle for Gage. Det var noe hun aldri hadde sagt til noen som helst. Noe som gjorde at hun unngikk menn som Gage Tremaine. Det eneste hun noen gang kom til å ha med Gage, var en oppdiktet forlovelse. Punktum.

Gage var en tiltrekkende mann. Men hun ville ikke bli sjarmert. Hun antok at Gage på et eller annet tidspunkt faktisk kom til å måtte kysse henne med tilskuere til stede.

Og hun gruet seg.

Gianna sto på Main Street med ansiktet vendt mot gullsmedbutikken Juliet Jewelry, med Gage ved siden av seg. Det var to dager siden daten deres på isbaren, og sosiale medier kokte av nyheter om forholdet deres. Nå tok de en tur innom gullsmeden før de skulle ut og spise middag sammen. «Fremdeles synes jeg at vi ikke trenger å gjøre dette», sa hun og følte seg forferdelig ubekvem. Hun visste ikke hvorfor Gage insisterte på å kjøpe en ring til henne. «Jeg kan gå med ringen til moren min, Gage. Det er en pen forlovelsesring.»

Gage ristet på hodet. «Vi har allerede snakket om dette. Jeg må kjøpe en ring til deg slik at det ser offisielt ut. Hvis dette var på ekte, ville du hatt en diamant som alle kunne se, på venstrehånden.»

Han så på hånden hennes. «Dessuten har du jo gått med den ringen på høyrehånden siden moren din gikk bort», sa han mykt. «Det ville ikke være riktig å bruke den på den måten.»

«Ok, greit. Men jeg vil ikke ha noe glorete greier.»

«Det trodde jeg ikke heller. Du skal få den størrelsen og formen du vil, Gianna.» Gage tok hånden hennes. «Er du klar for dette?»

Hun nikket. «Ja. La oss gå og velge ut en ring.»

Gage hadde ordnet med egen avtale, og da de kom inn i butikken, ble de øyeblikkelig tatt imot av en mann ved navn Jeffrey Danes. Marmorgulv og flotte steinvegger vitnet om kvalitet og velstand.

«Jeffrey, jeg vil gjerne presentere deg for kjæresten min, professor Gianna Marino.»

«Så hyggelig å hilse på deg. Jeg håper vi kan finne den perfekte ringen til deg. Og gratulerer med den kommende forlovelsen.»

Hun ble varm oppover halsen. Hun hatet å lyge. «Tusen takk for det.»

«Vi har ikke kunngjort forlovelsen ennå», sa Gage. «Og vi ville sette pris på at du ikke forteller noen om det før vi kunngjør det.»

«Du kan stole på meg. Jeg har gjort forretninger med familien din i mange år. La meg nå få vise dere våre ringer av beste kvalitet.» Gianna reiste bust allerede. Hun ville ikke gå med noen kostbar ring. Hun ville ikke at Gage skulle bruke en formue på en ring hun bare skulle levere tilbake. Det var ikke nødvendig.

«Vennligst sitt ned.»

Mannen dro frem en skuff kledd med svart fløyel som han la oppå monteren og ga Gage et bredt smil. Gianna kvaltes nærmest da hun så størrelsen på diamantene.

«Du kan velge den du vil, kjære», sa Gage helt alvorlig.

Var Gage sprø? Eller spilte han godt? Hun kom aldri til å velge ut en ring som kostet mer enn sportsbilen hans. Hun ristet av seg tanken og lot som om hun var interessert i de seks ringene hun ble vist, brukte litt tid, prøvde å gå inn i rollen, men ristet så på hodet. «De er litt for overlesset for min smak. Har du noe enklere? Og mindre?»

Det rykket i munnen til Gage. Han moret seg over at hun var ubekvem.

Jeffrey blunket og prøvde å skjule det han egentlig følte. «Naturligvis. Jeg har en hel masse ringer å vise deg.»

«Å, nei. Det er ikke nødvendig. Jeg klarer nok å finne en jeg liker på egen hånd.» Gianna reiste seg, vandret rundt og stoppet ved en monter helt fremst i butikken. «Kan jeg få se på disse?» spurte hun og pekte på noen ringer kun besatt med én enkel diamant.

Jeffrey skyndet seg bort. «Å, de er ikke …»

Gage kom like bak ham. «Er ikke hva?»

«De er, eh, flotte og allting. Vi fører kun det beste, men er du sikker?» Han så på Gianna.

«Kan jeg få se på den der, er du snill?» Hun pekte på en ring ingen kvinne ville hatt noe imot å ha på seg – hvis de ikke skulle forlove seg med en superstjerne, da.

«Det er en enkel ring i platina, men jeg er redd den kun er én karat.» Han skjøv opp døren og tok ut ringen. «Vær så god», sa han og la ringen på en matte av svart fløyel mens han prøvde å ikke virke irritert. «Prøv den på om du vil.»

«Er det den du liker best, Gianna?» spurte Gage.

Hun satte ringen på venstre ringfinger. «Den er enkel og akkurat i riktig størrelse til meg. Ja, denne vil jeg gjerne ha.»

Gage så på Jeffrey. «Jeg tror damen har funnet den riktige ringen.»

«Ja, ja. Godt valg», sa Jeffrey mens han forsøkte å vise litt entusiasme.

«Hvorfor ser du deg ikke litt rundt, Gianna, mens jeg ordner opp med Jeffrey?» For sikkerhets skyld kysset Gage henne på kinnet, og hun trakk pusten da hun kjente leppene hans mot huden nok en gang. Hun gikk ut av butikken og kjente et behov for å klarne hodet. Hun hadde nettopp valgt ut en ring til liksomforlovelsen – kun én av mange løgner som ville komme.

*

Så da hadde det ikke vært flaks forleden dag. Til den andre daten hadde Gianna tatt på seg en tettsittende kremfarget blondekjole som fremhevet den smale midjen, og som viste en deilig kløft. De grønne øynene glitret bak brilleglassene, og taklysene i Rhinestone-rommet ble reflektert i håret hennes. Igjen så hun fantastisk ut. Hun som snart skulle bli forloveden hans. Hun hadde garantert gitt stakkars Jeffrey migrene etter å ha valgt den rimeligste ringen i butikken. Praktiske, analytiske og alltid forsiktige Gianna ville ikke at han skulle sitte igjen med en høy regning. Lite visste hun at ringen var hennes. Han ville ikke kreve den tilbake under noen omstendigheter. Det var en liten pris å betale for hjelpen hennes.

Mens hovmesteren viste dem til et bord lengst bak i restauranten, snudde hodene seg, men denne gangen var det Gianna som tok oppmerksomheten. Ikke han.

Gage bestilte rødvin, mens behagelig musikk lød gjennom restauranten. De andre gjestenes mobiltelefoner kom frem fra sine skjulesteder, og det virket som om de ble tatt bilder av i en evighet. Gage hadde lært å ikke la seg forstyrre av tilskuerne, å ikke møte blikkene deres. Han hadde lært å holde fokuset på den han var ute med, og kose seg selv om hver eneste bevegelse ble gransket. Av samme grunn hadde han alltid valgt bord innerst i lokalet. Det gjorde det vanskeligere for folk å følge med. Selv om det stred mot hensikten, ville han ha litt tid alene med Gianna.

«Har du vært her før?» spurte han Gianna.

«Ja, flere ganger.»

«Med en date?» buste han ut med. Faen, han hadde ikke ment å høres mistroisk ut.

«Synes du det var overraskende?»

«Nei. Men, eh, glem det.» Rhinestone-rommet var eksklusivt og ikke et sted du tok med en kvinne hvis du ikke mente alvor.

«Hvis du må vite det, så ble jeg beæret med en pris her i fjor.» Han hevet øyenbrynene. Han var ikke overrasket, heller imponert. «For hva da?»

«Jeg fikk Fairmont-universitetets fakultetspris for fremragende undervisning. Vi markerte det med middag her.»

«Gratulerer. Moren din var sikkert stolt av deg.»

Hun smilte. «Hun var det.»

Kelneren kom med vinen, og etter at to glass var skjenket i, løftet Gage glasset sitt. «La oss skåle for moren din, Gianna.»

«Ja.» Hun tok opp glasset sitt og skålte forsiktig mot hans. «For moren min, og din», sa hun. «De beste kvinnene jeg noen gang har kjent.»

«Samme her», sa han. Etter at de hadde tatt en liten slurk, satte Gage ned glasset sitt. «Du sa du hadde vært her flere ganger.»

«Bestevenninnen min, Brooke, sendte meg på blind date, og han tok meg med hit. Vi datet en kort stund, og så tok han meg med hit for å gjøre det slutt.»

«Wow. Det var kaldt.»

«Ikke egentlig. Han var en ålreit fyr, og han visste at jeg likte dette stedet. Det fungerte bare ikke mellom oss. Han likte idrett og biler. Den store drømmen hans var å gå på baseballkamp på alle stadionene i USA.»

«En skikkelig fiasko, altså.» Som gutt hadde Gage hatt den samme drømmen. Han hadde vært kaster på skolelaget, men så ble han bitt av musikkbasillen, og det hadde blitt hans lidenskap. Han spilte ganske bra på gitar, og den mørke stemmen hans fungerte godt sammen med de sangene han valgte å synge. Men han elsket fortsatt baseball, så det på TV og spilte når han fikk med de andre i bandet ut på banen. «Så hverken idrett eller biler.» Hun brydde seg ikke om mote heller. Gage hadde følelsen av at søsteren hans var ansvarlig for garderoben hennes også. «Hva liker du, Gianna, bortsett fra bøker?»

«Jeg liker å undervise.»

«En selvfølge.»

«Jeg liker iskrem.»

«Tre kuler, har notert meg det. Hva mer?»

«Jeg er styremedlem i stiftelsen Læring og lesing ved universitetet. Det er en veldedig organisasjon som arbeider for bedre leseferdigheter. Det er en av mine lidenskaper. Det er mange barn som sliter med å lese. Det er universitetet som skaffer til veie store deler av midlene.»

«Flott formål. Men gjør du noe bare for moro skyld?»

«Jeg pleide å reise. Før mamma ble syk. Det ble slutt på det, men jeg kommer nok til å gjøre det igjen på et tidspunkt.»

«Vi skal reise litt sammen. Jeg skal en tur til Nashville etter den fjerde. Og så videre til Los Angeles.»

«Og det er helt nødvendig at jeg blir med deg?» spurte hun og så på ham over kanten av vinglasset.

«Det er nødvendig, Gianna.»

Han måtte være ærlig. Ingenting av dette ville fungere hvis hun ikke dro på disse turene sammen med ham. «Det er mye historie i Nashville. Ikke bare om musikk. Jeg lover å gjøre det utholdelig.»

«Etter den fjerde kommer jeg til å være kjempeopptatt med å forberede seminaret om familiemønstre, som jeg skal holde ved universitetet mot slutten av måneden. Bare vit at når vi er på reise og jeg ikke er sammen med deg, kommer jeg til å jobbe i det separate soverommet du lovte meg.»

«Greit nok. Apropos den fjerde, går du med på å være min midlertidige forlovede, Gianna?» Han stakk hånden i lommen og dekket over etuiet med den.

Hun smilte vakkert. «Du vet å ordlegge deg, Gage.»

«Jeg vil at du skal ha ringen i kveld, men du trenger ikke å gå med den før den fjerde. Jeg tenkte det ville bli mindre pinlig for deg enn at jeg gikk ned på kne foran alle sammen på festen. Slik blir det en kunngjøring istedenfor et frieri. Og hvis noen spør, kan du fortelle at jeg fridde til deg i kveld og ga deg ringen da vi spiste middag i Rhinestone-rommet. Det er iallfall ingen løgn.» Han smilte.

Hun smilte også. «Det setter jeg pris på, og det gir mening.»

«Takk igjen for at du gjør dette.» Han lukket hånden over etuiet og la det i hånden hennes, og hun puttet det ned i vesken sin med én gang.

«Å, og så var det bare én ting til.» Han stakk hånden i den andre lommen og dro frem en smykkepose i fløyel. «Dette passer til ringen.» Han skjøv posen over bordet. «Til deg, Gianna.»

Hun ble overrasket. «Hva er dette?»

«Åpne den.»

Hun knyttet opp snorene og dro ut smykket. «Så vakkert», hvisket hun med ærefrykt.

Tolv små diamanter dannet en V, og derfra hang det én større og utsøkt diamant.

«Jeg kan ikke ta imot dette, Gage.»

«Det er perfekt til deg, Gianna. Og jo, du kan ta imot det.»

«Du får det tilbake når jeg leverer tilbake diamantringen.»

«Ingen returrett. Jeffrey ville fått hjerteinfarkt.»

Gianna sperret opp øynene. «Sier du at det ikke kan leveres tilbake?»

«Jeg sier … ja. Ingen bytterett. Liker du det ikke, da?»

«Jeg … elsker det. Men det er for mye.»

«Det får bli opp til meg å bedømme.»

«Hvordan gjorde du dette, egentlig? Når?»

«Jeffrey viste det til meg etter at du hadde gått ut av butikken. Vi var enige om at det ville se flott ut på deg.»

Hun knipset. «Og så kjøpte du det bare, sånn uten videre.»

«Ja.»

Gage hadde ikke vært helt uselvisk da han kjøpte smykket. Han ville at Gianna skulle ha det på grunn av den uvanlige tjenesten hun gjorde ham. Men det var også en måte å holde Gianna engasjert i planen på. Den ene tjenesten var den andre verd. Han kjøpte seg ikke lojalitet, men viste istedenfor hvor mye oppofrelsen hennes betydde for ham. Han håpte i hvert fall at hun så det slik.

Han hadde ikke råd til at noe gikk skeis.

Levebrødet hans sto på spill.

Gianna klarte å undertrykke irritasjonen. De var ute blant folk, og hun ville ikke avsløre seg. Hun hadde lovet å delta i dette rollespillet helt til det var over. Men hun hadde ikke bedt om smykker – hun hadde ikke bedt om noen kompensasjon i det hele tatt. Ok, det var logisk at han ville gi henne en ring. Når de skulle kunngjøre forlovelsen på festen, måtte hun ha den på, men smykket? Det var en helt annen sak.

Hun var fornærmet over at Gage trodde han måtte bestikke henne med diamanter. Det fantes ingen annen logisk forklaring på at han hadde gått til slike ytterligheter. Smykket var nok langt dyrere enn ringen hun hadde valgt ut. Hvorfor gjorde han det? Hadde han så liten tro på henne?

Før hun fikk stoppet ham, reiste han seg og tok smykket fra hånden hennes.

«Tillat meg», sa han.

Forbløffet ble hun bare sittende ved bordet mens Gage stilte seg bak henne. Han skjøv forsiktig håret til den ene siden, og fingertuppene hans kjærtegnet halsen hennes mykt. Hun trakk pusten dypt. Mens hendene hans jobbet med låsen, satt hun stiv, forvirret over hvordan hun reagerte på ham. Hun kunne ikke la ham se hvordan han påvirket henne. Da han hadde fått festet smykket, la han håret tilbake på plass, og fingrene streifet på nytt over huden hennes. Et lite øyeblikk knep hun øynene igjen og holdt pusten.

Han satte seg og så på anhenget som landet i fordypningen mellom brystene hennes. De blå øynene hans holdt seg der lenge nok til å hete opp kroppen hennes og få henne til å vri litt på seg, ikke av irritasjon denne gangen, men av noe mye farligere.

«Gianna, det er perfekt på deg.»

Han hørtes oppriktig ut. Uansett hva som lå bak, kunne hun ikke nekte for at smykket var vakkert. «Takk.»

Under hele middagen gled øynene til Gage ned mot brystene hennes. Beundret han bare gaven han hadde gitt henne? Det håpte hun sannelig. Det var ikke plass i hjertet hennes til noe mer. Hun sørget fortsatt over sin kjære mor. Dessuten var tanken på at noe kunne skje mellom henne og Gage i det virkelige liv, latterlig. Selv om hun fikk hjertebank når han berørte henne. Hun hadde ikke vært intim med noen mann på lang tid, så det var bare naturlig at hun fikk sommerfugler i magen ved første kontakt.

Gage skjenket i et nytt vinglass til henne, og de ble sittende og snakke om ham, konsertene hans, hva som kunne forventes når de dro på reise. Det begynte å svimle for Gianna, men hun fortsatte å drikke – bare fordi Gage var så god til å fortelle, og hun faktisk likte å høre om ablegøyene hans med søsken og bandmedlemmer. Jo mer hun drakk, dess morsommere ble historiene hans, men så ble Gage plutselig stille.

«Hva er galt?» spurte hun og svaiet litt. «Fortell m-mer, da.»

«Fader, Gianna, du er en lettvekter», sa Gage og stirret på henne. «Du har drukket hva, to og et halvt glass vin?»

«Noe s-sånt. Jeg er ikke så vant til å drikke.»

«Jeg ser det», mumlet han. «Jeg bør nok få deg hjem.»

«Jeg v-vil ikke hjem.» Hun lød som et barn, men hun brydde seg ikke.

«Nettopp derfor må jeg få deg hjem.»

Så ble hun løftet ut av stolen sin og ledsaget gjennom restauranten. Hun smilte til folk hun gikk forbi, mens Gage skyndet på henne. Han holdt henne tett inntil seg, og styrken hans gjorde henne nesten litt tent, og så befant hun seg i bilen hans og ble hjulpet på med beltet. Luften rundt henne var tykk av maskulin musk. «Mmm. Du l-lukter godt.»

«Det skal jeg huske på.»

Etter det var alt bare tåke. Hun klarte ikke la være å le, selv ikke med øynene lukket. Og så hadde Gage henne i armene sine igjen. Og nå lå hun på en myk, koselig seng, og øynene åpnet seg sakte.

«Gage?»

«Få deg litt søvn. Jeg ser til deg i morgen tidlig.»

Håret ble børstet til siden, og hun kjente leppene hans på pannen.

Hun løftet armene og tok etter ham. «Ikke g-gå.»

Han trakk seg unna og la armene hennes forsiktig ned. «Må det, Skolelys.»

Hun kniste og lukket så øynene igjen.

Og sovnet.

Morgenen kom gjennom vinduet på soverommet til Gianna, med sollyset som trengte seg inn gjennom glipene i skoddene. Øyelokkene var som bly. Det eneste hun ville, var å sove av seg den dunkende hodepinen.

Hun kom med et langt, lavt stønn. Det hun klarte å huske fra i går kveld, gjorde henne skikkelig urolig. Hun hadde blitt en snøvlende idiot under middagen. Gage hadde vært nødt til å holde godt i henne og støtte henne opp med armen da de dro fra restauranten, og gudene må vite hva i all verden hun hadde sagt til ham i bilen på vei hjem. Eller enda verre – hva hun hadde sagt da han hadde hjulpet henne i seng.

«Å, nei», mumlet hun. Hun skulle jo liksom være den stabile, ansvarsfulle – ikke oppføre seg som en roadie på fylla. Hun håpte virkelig at ikke noen tok bilde av henne, eller enda verre, tok video da hun dro fra Rhinestone-rommet med Gage. Dette var ikke slik hun ønsket å fremstå.

Mobiltelefonen ringte, og ringetonen var en av Gages største hits. Han hadde selv lagt den inn for henne i går.

Hun stønnet igjen da ansiktet til Brooke dukket opp. Gianna vurderte om hun skulle svare eller ikke.

«Hallo», hvisket hun.

«Må jeg være den siste som får vite det?» sa Brooke.

«Som får vite hva?»

«At du dater Gage Tremaine.»

Gianna satte seg rett opp og ned i sengen og glemte hodepinen. Hun hadde ikke funnet ut hvordan hun skulle forklare dette til bestevenninnen ennå, eller om hun i det hele tatt burde det. «Hvorfor tror du det?»

«Er det sant, Gia?»

«Altså, eh … si meg hvorfor du tror det?»

«Du ble sett sammen med ham på isbaren. Og i går spiste du middag med ham i Rhinestone-rommet, vel. Det har vært overalt på sosiale medier.»

Det var nøyaktig det manageren til Gage ønsket. Oppmerksomheten på sosiale medier betydde at den lille planen deres fungerte. Men Brooke var en trofast venninne, og hun mislikte å lyge for henne.

«Jeg kan forklare alt sammen.» Men kunne hun det?

«Jeg lytter.»

«Jeg kan egentlig ikke snakke akkurat nå. Jeg drakk for mye i går. Jeg klarer knapt å fokusere på noe som helst. Kan jeg ringe deg senere?»

Brooke nølte. «Går det … bra med deg, Gianna?»

Brooke hadde hatt vanskelig for å godta at moren hadde gått bort. Og venninnen hadde med jevne mellomrom forsikret seg om at det gikk greit med henne. «For hvis du trenger meg, kommer jeg bortom med én gang.»

«Takk. Du er den beste, men det kommer til å gå bra med meg.»

«Men Gage, Gia? Det der bekymrer meg. Han er så … ikke din type. Jeg vet han er sexy, og at de blå øynene er superfine, men for å være ærlig håper jeg forklaringen din ikke innbefatter et forhold med den fyren.»

Det gjorde ikke det. Gianna ville aldri falle for en fyr som Gage. Og årsaken var berettiget, for hemmeligheten hun gikk med, ville ikke tillate det. «Vi skal snakke sammen. Jeg ringer deg senere. Jeg lover.»

Gianna avsluttet samtalen og satte telefonen i stillemodus. Hun ville ikke ha flere forstyrrelser. Hun la hodet på puten og forsøkte å slappe av. Ikke engang fem minutter var gått før det banket på døren hennes.

«Gå vekk», mumlet hun. Hun stakk hodet under teppene og ville ha ro og ikke noe besøk. Men det kunne jo være Rose.

Veldig sakte kom hun seg opp og ble sittende en liten stund mens hun samlet seg og lot hodet få tilpasse seg den loddrette posisjonen. Det var idiotisk at to glass vin kunne ha en slik virkning på henne. Aldri igjen, sverget hun og tok på seg en velbrukt morgenkåpe i chenille.

Bankingen ble høyere og høyere, og så hørte hun stemmen til Gage bak døren. «Det er Gage, Gianna.»

Hun bet seg i leppen. Hun ville ikke se ham. Hun ville ikke at han skulle se henne i denne tilstanden heller. «Hva gjør du her, Gage?»

«Jeg skal hjelpe deg. Slipp meg inn.»

«Jeg trenger ikke hjelpen din.»

«Jeg har nøkkel.»

Hun sank sammen. Selvfølgelig hadde han nøkkel.

«Det er utpressing.»

«Det er slik jeg hjelper. Åpne døren, Gianna.»

Gage kom med gaver. Og ikke diamanter denne gangen. Kaffekannen på brettet luktet godt. Han hadde også tatt med aspirin. Hun kunne trenge begge deler nå.

Hun gikk unna døren, og han kom inn, med kurs mot kjøkkenet. «Jeg burde spørre hvordan du føler deg, men ansiktet ditt forteller i grunnen alt.»

«Komplimenter, da gitt, så tidlig på morgenen.»

Han flirte og betraktet den sjuskete badekåpen. Så tok han hånden hennes, la to aspirin i håndflaten og ga henne et halvt glass vann. «Ta dem.»

Hun gjorde det.

Så skjenket han i to kopper kaffe og satte dem på bordet.

«Sett deg.»

Hun satte seg sakte ned og løftet kaffekruset. Varm kaffe var akkurat det hun trengte. Heldigvis var hun ikke dårlig i magen.

Gage satte seg også.

«Sov du hele natten?»

«Helt til en uforskammet person begynte å dundre på døren min.»

«Klokken er ti om morgenen, Gianna. Og du burde være takknemlig for at jeg kommer med remedier. Det er innlysende at du ikke vet å hjelpe deg selv.»

«Så jeg er ingen ekspert på fyllesyke.»

«Er vel det eneste du ikke tror du er ekspert på.»

Hun tok en bit av den ristede brødskiven han hadde kommet med, og tygde og tygde. Den var tørr som halm, og hun skylte den ned med kaffe. Hun var i elendig humør på grunn av hodepinen, men også fordi hun ikke helt husket hva som hadde skjedd i går kveld. Og hun hatet å miste kontrollen.

«Du tar feil. Jeg er ingen ekspert på falske forlovelser heller, så tilgi meg om jeg skeiet ut.»

«Du er tilgitt. Faktisk så likte jeg å se deg avslappet og oppspilt.» Gage tok en slurk av kaffen. «Jeg tror det kan være noe mer ved deg enn jeg først tenkte.»

«Mer ved meg?»

«Ja, en morsom side ved deg.»

«Morsom?» Hva mente han med det. Hun kunne ikke huske hvordan kvelden endte. Og det plagde livet av henne. «Hva får deg til å tro det?»

Hun var ikke sikker på om hun ville høre svaret. Likevel måtte hun få vite det.

«Jeg bar deg inn på soverommet og la deg ned på sengen.»

Å, fader.

«Og da jeg sa god natt, ba du meg om ikke å gå.»

Hun brøt ut i latter. «Aldri i verden. Jeg hadde aldri kommet til å si det til deg.»

Gage hevet øyenbrynene, og et ærlig uttrykk for over ansiktet hans, som om … som om han ikke løy. Så rykket det i munnen hans. «Du har rett, Gianna. Du sa ikke det.»

Men hun husket riktignok følelsen av pusten hans mot halsen sin, hendene hans i håret og hvordan han forsiktig hadde festet diamantsmykket. Berøringen hans gjorde henne nervøs. Hun husket at hjertet dunket da hendene hans hadde hvilt på skuldrene hennes. Selv nå truet duften hans med å gjøre henne svak.

Det var ikke likt Gage å gi seg så snart, så nå lurte hun virkelig.

Men én ting var sikkert – dette var siste gang hun skulle gi etter slik. Hun skulle ikke la Gage få overtaket igjen.

Uansett hvor tiltrekkende han var.

